Úradný vestník L 290 , 29/10/1998 S. 0057 - 0060



Rozhodnutie Komisie z 22. októbra 1998 o zriadení skupín odborníkov na pomoc Komisii pri stanovovaní obsahu a zamerania kľúčových akcií v oblasti výskumu a technologického rozvoja (oznámené pod číslom dokumentu C(1998) 3120) (Text s významom pre EHP) (98/610/ES, Euratom) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na Zmluvu o založení Európskeho spoločenstva pre atómovú energiu, keďže s cieľom dosiahnutia väčšej prehľadnosti v politike výskumu a technologického rozvoja spoločenstva a možnosti zohrávať strategickejšiu rolu, Komisia si želá užšie zapojiť všetkých výskumných pracovníkov (vrátane užívateľov) do koncipovania svojej politiky; keďže by sa preto mali zriadiť skupiny odborníkov, ktoré majú radiť Komisii, pokiaľ ide o obsah a zameranie kľúčových akcií zabezpečovaných rozhodnutiami Rady o špecifických programoch, ktorými sa uskutočňuje piaty rámcový program Európskeho spoločenstva pre výskum, technologický rozvoj a demonštračné činnosti [1] a piaty rámcový program Európskeho spoločenstva pre atómovú energiu [2] (ďalej len "špecifické programy") a zatiaľ čo podľa tohto rozhodnutia tieto kľúčové akcie musia byť tam, kde je to vhodné, zoskupené spoločne z dôvodov týkajúcich sa povahy pokrývaných tém; keďže v tejto spojitosti je úlohou skupín odborníkov pomáhať definovať celkovú stratégiu, ktorá má byť sledovaná pri vykonávaní kľúčových akcií alebo skupín kľúčových akcií a podávať príslušné závery celkom prehľadným spôsobom; keďže so zreteľom na povahu práce, členmi týchto skupín by mali byť významné osobnosti vybrané zo širokého okruhu žiadateľov a primerane kvalifikované na príslušnú prácu; keďže, okrem toho, zloženie týchto skupín odborníkov by malo reprezentovať všetkých tých, ktorí sú zapojení do výskumu; keďže by sa malo vynaložiť úsilie k tomu, aby bola zabezpečená vyvážená účasť žien a mužov; keďže tieto skupiny odborníkov by mali byť zriadené a ich úlohy definované, ROZHODLA TAKTO: Článok 1 Týmto sa zriaďujú tieto skupiny odborníkov: - skupina "Zdravie, potraviny a environmentálne faktory", - skupina "Kontrola infekčných chorôb", - skupina "Bunková továreň", - skupina "Starnutie obyvateľstva", - skupina "Udržateľné poľnohospodárstvo, rybné hospodárstvo a lesníctvo vrátane integrovaného rozvoja vidieckych oblastí", - skupina "Informačná spoločnosť", - skupina "Inovačné výrobky, postupy a organizácia", - skupina "Udržateľná mobilita a intermodalita", - skupina "Nové perspektívy pre leteckú dopravu", - poradná skupina "Pozemná doprava a námorné technológie", - skupina "Udržateľné riadenie a kvalita vody" a "Udržateľné riadenie morských ekosystémov", - skupina "Globálna zmena, podnebie a biodiverzita", - skupina "Mesto zajtrajška a kultúrne dedičstvo", - skupina "Čistejšie energetické systémy" a "Hospodárna a účinná energia", - skupina "Zlepšovanie základne sociálno-ekonomických poznatkov", - skupina "Riadená termonukleárna reakcia", - skupina "Nukleárne štiepenie" ako poradné orgány Komisie, pokiaľ ide o obsah a zameranie kľúčových akcií alebo skupín takých kľúčových akcií zabezpečovaných špecifickými programami. Článok 2 Každá z týchto skupín odborníkov: - navrhne usmernenia na definovanie pracovných programov (vrátane programovania výziev na predkladanie návrhov, kritérií na vyhodnocovanie nepriamych akcií výskumu a technologického rozvoja (VTR), a ak je to možné, stanovovanie kvantifikovaných alebo overiteľných vedecko-technických a ekonomických úloh na dosiahnutie cieľov kľúčových akcií alebo skupín takýchto kľúčových akcií), - vyjadruje sa k strategickej povahe a využitiu práce, ktorá sa má vykonať, ako aj analýzy výsledkov so zreteľom na možné prehodnotenie pracovných programov. Článok 3 1. Každá skupina odborníkov je zriadená Komisiou tak, aby bolo zabezpečené vyvážené zloženie, berúc do úvahy geografický pôvod a sektor pôvodu (priemysel a služby, výskum a inovácie, užívatelia, verejné regulačné orgány a sociálno-hospodárske kruhy) jej členov. Komisia sa tiež usiluje zabezpečiť, pokiaľ je to možné, vyváženú účasť žien a mužov. 2. Postup na výber členov skupín odborníkov je stanovený v prílohe spolu so špecifickými programami, kľúčovými akciami a ich skupinami, ktoré sa týkajú týchto skupín. Článok 4 1. Členovia skupín odborníkov sú menovaní Komisiou ako osoby na obdobie dvoch rokov. Toto menovanie môže byť obnovené len raz, najviac na dobu 2 rokov. Členovia týchto skupín zostanú vo funkcii až do doby, kým nie sú nahradení alebo ich mandát nie je obnovený. Ak člen skupiny už nie je schopný efektívne prispievať k práci takejto skupiny, stane sa členom programového výboru alebo sa vzdá funkcie, Komisia vymenuje náhradníka na zostávajúce obdobie mandátu v súlade s postupom stanoveným v prílohe. 2. Mená členov skupín odborníkov sa uverejňujú v Úradnom vestníku Európskych spoločenstiev. 3. Cestovné náklady a náklady na pobyt členom skupín odborníkov hradia v súlade s platnými ustanoveniami Komisie. 4. Komisia vymenuje predsedu a podpredsedu každej skupiny odborníkov spomedzi členov takejto skupiny. Podpredseda nemôže pochádzať z tej istej zemepisnej oblasti alebo sektoru ako predseda. V Bruseli 22. októbra 1998 Za Komisiu Édith Cresson členka Komisie [1] COM(1998) 305 final. [2] COM(1998) 306 final. -------------------------------------------------- PRÍLOHA A. Postup pri výbere členov skupín odborníkov 1. So zreteľom na zriaďovanie skupín odborníkov na kľúčové akcie alebo skupiny takých kľúčových akcií uvedených v časti B, Komisia berie do úvahy žiadosti: - ktoré Komisia už obdržala podľa iných postupov, - podané členskými štátmi a pridruženými štátmi, - prijaté na základe výzvy na podávanie žiadostí publikovanej v Úradnom vestníku Európskych spoločenstiev. Žiadosti môžu byť podávané samotnými žiadateľmi alebo organizáciami, ktoré ich zamestnávajú. Žiadosti z vedeckých, obchodných, profesijných alebo priemyselných organizácií alebo od tých, ktorí pracujú vo verejnom záujme, sú tiež akceptované za predpokladu, že navrhovaná osoba súhlasí. Žiadosti musia byť predkladané v jednom z úradných jazykov Európskych spoločenstiev. Žiadosť obsahuje dôkazy o odbornej praxi žiadateľa a vysokej úrovni schopností (napr. podrobný životopis). 2. Na účely menovania členov skupín odborníkov Komisia vyhodnotí žiadosti v súlade s týmito kritériami výberu: - spôsobilosť žiadateľa v jednej alebo viacerých príslušných oblastí, - schopnosť žiadateľa uvažovať o vedecko-technologických vyhliadkach vo svetle politiky spoločenstva, - oddanosť žiadateľa pracovným povinnostiam. Na základe takéhoto ohodnotenia Komisia vymenuje členov skupín v súlade s ustanoveniami článku 3 ods. 1 tohto rozhodnutia a časťou B tejto prílohy. Členovia menovaní Komisiou nemôžu byť členmi viac ako jednej skupiny. B. Špecifické programy, kľúčové akcie alebo skupiny kľúčových akcií, ktoré sa týkajú poradných skupín: Program | Kľúčová akcia alebo skupina takých akcií pokrývaná skupinou odborníkov | Skupina odborníkov | "Kvalita života a riadenie živých zdrojov" | "Zdravie, potraviny a environmentálne faktory" | "Zdravie, potraviny a environmentálne faktory" | "Kontrola infekčných chorôb" | "Kontrola infekčných chorôb" | "Bunková továreň" | "Bunková továreň" | "Starnutie obyvateľstva" | "Starnutie obyvateľstva" | "Udržateľné poľnohospodárstvo, rybné hospodárstvo a lesníctvo vrátane integrovaného rozvoja vidieckych oblastí" | "Udržateľné poľnohospodárstvo, rybné hospodárstvo a lesníctvo, vrátane integrovaného rozvoja vidieckych oblastí" | "Užívateľsky prívetivá informačná spoločnosť" | "Systémy a služby pre obyvateľov""Nové metódy práce a elektronický obchod""Multimediálny obsah a nástroje""Hlavné technológie a infraštruktúry" | "Informačná spoločnosť" | "Konkurencieschopný a udržateľný rast" | "Inovačné výrobky, postupy a organizácia" | "Inovačné výrobky, postupy a organizácia" | "Udržateľná mobilita a intermodalita" | "Udržateľná mobilita a intermodalita" | "Nové perspektívy pre leteckú dopravu" | "Nové perspektívy pre leteckú dopravu" | "Pozemná doprava a námorné technológie" | "Pozemná doprava a námorné technológie" | "Ochrana ekosystému" | "Udržateľné riadenie a kvalita vody" a "Udržateľné riadenie morských ekosystémov" | "Udržateľné riadenie a kvalita vody" a "Udržateľné riadenie morských ekosystémov" | "Globálna zmena, podnebie a biodiverzita" | "Globálna zmena, podnebie a biodiverzita" | "Mesto zajtrajška a kultúrne dedičstvo" | "Mesto zajtrajška a kultúrne dedičstvo" | "Čistejšie energetické systémy vrátane obnoviteľných energií" a "Hospodárna a účinná energia pre konkurencieschopnú Európu" | "Čistejšie energetické systémy" a "Hospodárna a účinná energia" | "Zlepšovanie ľudského výskumného potenciálu" | "Zlepšovanie základne sociálno-ekonomických poznatkov" | "Zlepšovanie základne sociálno-ekonomických poznatkov" | "Ochrana ekosystému" (Euratom) | "Riadená termonukleárna reakcia" | "Riadená termonukleárna reakcia" | "Nukleárne štiepenie" | "Nukleárne štiepenie" | --------------------------------------------------